ལན།རྩེ་ཞྭའམ་རྩོད་ཞྭ་ཞེས་པ་འདི་ཉིད་བོད་རང་གི་ཞྭ་མོ་ཞིག་ཡིན་པ་མ་ཟད།ཞྭ་འདི་དང་པོ་བོན་གྱི་འོབ་ཞྭ་སྔོན་པོ་ཞེས་པ་དེ་ཡིན་ལ་ཕྱིས་མདོག་སེར་པོར་བཅོས་ནས་ཆོགས་ཕྱོགས་སུ་དར་ཆེ་བས།ཐོས་ཆུང་རེ་འགའི་སྣང་ངོར་ཆོས་པའི་ཞྭ་མོ་ལྟ་བུར་འཆར་གྱི་ཡོད།བོན་གྱི་མཁས་པ་རེ་འགས་དྲན་པའི་ཞྭ་བཤད་ལས།ཕྱར་བུ་སེར་པོ་ལུས་ལ་གྱོན།།གྲུམ་རྩེའི་ཞྭ་གཙུག་མགོ་ལ་གྱོན་།ཞེས་པའི་ལུང་དྲངས་ནས་རྩོད་ཞྭ་འདི་ཉིད་བདུད་ཞྭ་ཡིན་ཚུལ་དང་སྤོང་དགོས་ཚུལ་བཤད་པ་ནི་ཞྭ་དཔེ་ལྷམ་འགེབས་ཀྱི་དཔེ་ལས་མ་འདས།དོན་ངོ་མ་ཞྭ་འདི་ཉིད་དང་པོ་བོན་གྱི་ཞྭ་ཡིན་པ་དང་ཕྱིས་དེ་ལ་ཁ་དོག་བཅོས་ནས་བོད་ཀྱི་གདན་ས་ཁག་གིས་རྩོད་པ་བྱེད་པའི་སྐབས་སུ་བེད་སྤྱོད་བཏང་སྟབས་རྩོད་ཞྭ་ཞེས་པའི་མིང་དུ་གྲགས།མདོར་ན་ཞྭ་འདི་ཉིད་བན་དྷེའི་ཡང་མིན་ལ་བདུད་ཞྭ་ཡང་མིན།ཞྭ་འདིའི་བཟོ་དབྱིབས་ལ་བལྟས་ན་གནའ་དུས་སྔགས་ཞྭ་ཞིག་སྟེ་འགུག་སྒྲོལ་སྟབས་གསུམ་སམ་མནན་བསྲེགས་འཕངས་གསུམ་བྱེད་པའི་སྐབས་ལ་གྱོན་རྒྱུ་ཞིག་ཡིན་པ་ཚོད་དཔགས་བྱས་ན་ཤེས་ནུས།